בן אפלק

ביוגרפיה

אפלק נולד בברקלי, קליפורניה שבארצות הברית למשפחה נוצרית ממוצא בריטי, גרמני ושוודי. משפחתו עברה לקיימברידג' שבמסצ'וסטס כשהיה קטן, והוריו התגרשו ב-1984, כשהיה בן 12. אחיו הצעיר של אפלק הוא השחקן קייסי אפלק. אפלק גדל בקיימברידג' ולמד באוקסידנטל קולג' שבלוס אנג'לס, בבית ספר למשחק של לי מייג'ורס ובאוניברסיטת ורמונט.

קריירה

פריצתו הגדולה של אפלק הייתה בסרט "סיפורו של ויל האנטינג" (1997). אפלק ודיימון, חברו הטוב, כתבו את תסריט הסרט ושיחקו בו, וזכו ביחד בפרס האוסקר ובפרס גלובוס הזהב על כתיבת התסריט. ביחד עם דיימון והמפיק כריס מור הקים אפלק חברת הפקות, שדרכה הפיקו את סדרת התעודה "פרויקט גרינלייט".
בשנת 1998 הגיע אפלק למעמד של כוכב קולנוע בזכות הופעותו הראשית בשובר הקופות של מייקל ביי "ארמגדון" בתפקיד איי ג'יי והמשנית בדרמה זוכת 7 פרסי האוסקר "שייקספיר מאוהב" בתפקיד השחקן נד אליין.
אפלק ידוע גם במשחק בסרטיו של הבמאי קווין סמית': הוא שיחק בכולם, חוץ מאשר ב"מוכרים בלבד". הסרטים שבהם שיחק אפלק בתחילת שנות ה-2000, ביניהם "אהבה מחוץ לחוק", "צ'ק פתוח", "לשרוד את חג המולד", ו"ג'רזי גירל", סבלו מהכנסות נמוכות בקופות.
בשנת 2006 שיחק בדרמה הביוגרפית "הוליוודלנד", בה גילם את דמותו של השחקן ג'ורג' ריבס. אפלק זכה על הופעתו בפרס השחקן הטוב ביותר של פסטיבל ונציה והיה מועמד לפרס גלובוס הזהב לתפקיד המשנה הטוב ביותר.
בשנת 2007 ביים אפלק את סרטו הראשון - "נראתה לאחרונה", שבו משחק אחיו, קייסי אפלק, בתפקיד הראשי.
בשנת 2012 ביים את הסרט "ארגו" ואף הופיע בו בתפקיד הראשי. הסרט זכה בפרס האוסקר לסרט הטוב ביותר ובפרס גלובוס הזהב בקטגוריית סרט הדרמה הטוב ביותר. אפלק זכה גם בפרס באפט"א לבמאי הטוב ביותר, ועל הופעתו בסרט בתפקיד סוכן ה-CIA טוני מנדז הוא הועמד לפרס השחקן הטוב ביותר בטקס.
באוגוסט 2013, אולפני האחים וורנר הכריזו רשמית על ליהוקו לתפקיד באטמן, בסרט ההמשך של "איש הפלדה" והוא גילם את הדמות בשניים מסרטי היקום הקולנועי של DC: באטמן נגד סופרמן: שחר הצדק וליגת הצדק. בפברואר 2019 הודיע כי לא ימשיך לגלם את הדמות.
בשנת 2015 כיכב בסרט "Live by night" שאותו גם ביים. העלילה מתרחשת בתקופת היובש בארצות הברית, ומספרת את סיפורו של בחור צעיר שמורד באביו השוטר ומטפס בהדרגה בהיררכיה של עולם הפשע.
בשנת 2016 שיחק בסרט המתח "רואה החשבון". באותה שנה ביים את הסרט "חי את הלילה", דרמת פשע בה גם כיכב בתפקיד ראשי. הסרט יצא לאקרנים בדצמבר אותה שנה, ובישראל הוא יצא בינואר 2017.

חיים אישיים

אפלק היה מאורס לשחקנית ג'ניפר לופז, והם היו אמורים להינשא ב-14 בספטמבר 2003, אך החתונה בוטלה כמה שעות לפני האירוע. הם נפרדו בינואר 2004. מעט לאחר מכן, השחקנית ג'ניפר גארנר, ששיחקה עם אפלק בסרט "דרדוויל", הייתה לבת זוגו, והשניים התארסו לאחר תשעה חודשים שבמהלכם לא נפגשו. במאי 2005 דווח שגארנר בהיריון, והזוג נישא ב-29 ביוני 2005 באיים הקאריביים. ב-1 בדצמבר 2005 נולדה בתם הראשונה. ב-6 בינואר 2009 נולדה בתם השנייה. ב-2012 נולד להם בן נוסף. 10 שנים בדיוק לאחר שנישאו, ב-30 ביוני 2015, הודיעו הזוג על גירושיהם.
אפלק תומך במלכ"ר בשם "A-T Children's Project". הוא אף תרם כסף לדמוקרטית אליזבת וורן במהלך מסע הבחירות שלה לסנאט של ארצות הברית, בחירות שהתקיימו בנובמבר 2012‏. אפלק ידוע כשחקן טקסס הולדם מקצוען, שהגיע לשולחן האחרון באליפות העולם בפוקר בלאס וגאס.
באוקטובר 2017 חשפה השחקנית הילארי ברטון כי אפלק הטריד אותה מינית בעת ראיון בשנת 2003. ברטון סיפרה כי בעוד השחקן מחבק אותה, הוא נגע בשדיה בצורה מגונה. זמן קצר לאחר מכן פרסם אפלק התנצלות פומבית וטען כי מעולם לא התכוון לפגוע בה מינית, וכי הדבר כנראה נעשה בתום לב.